ΓΡΑΠΤΗ ΕΡΩΤΗΣΗ E-2820/96 υποβολή: Marνa Sornosa Martνnez (GUE/NGL) προς την Επιτροπή (25 Οκτωβρίου 1996)

Θέμα: Εκλογές στο Κουβέϊτ - Άρνηση του δικαιώματος ψήφου στις γυναίκες

Στις 9 Οκτωβρίου 1996 διεξήχθησαν στο Κουβέϊτ βουλευτικές εκλογές. Οι γυναίκες δεν είχαν δικαίωμα ψήφου, ούτε τη δυνατότητα υποβολής υποψηφιοτήτων. Παρά την εκστρατεία που πραγματοποίησαν οι γυναικείες οργανώσεις του Κουβέϊτ για την τροποποίηση του εκλογικού νόμου, με στόχο την εξίσωση ανδρών και γυναικών, οι γυναίκες δεν μπόρεσαν τελικώς να προσέλθουν στις κάλπες.

Σκέπτεται η Επιτροπή να αναλάβει κάποια πρωτοβουλία η οποία θα βοηθούσε να τερματισθεί ο πολιτικός αποκλεισμός που υφίστανται οι γυναίκες σε χώρες όπως το Κουβέϊτ;

Σκέπτεται η Επιτροπή να αναλάβει κάποια δράση για την υποστήριξη των οργανώσεων και ενώσεων που διεκδικούν την ισότητα ανδρών και γυναικών, ιδιαίτερα σε χώρες στις οποίες η ανισότητα έχει ως αποτέλεσμα τον πολιτικό, εκπαιδευτικό και κοινωνικό αποκλεισμό τν γυναικών;

Πιστεύει η Επιτροπή ότι μια εκστρατεία συνειδητοποίησης όσον αφορά τη θέση των γυναικών, σε χώρες όπως το Κουβέϊτ, θα συνέβαλε στη βελτίωση των συνθηκών ζωής τους;

Απάντηση του κ. Marin εξ ονόματος της Επιτροπής (20 Νοεμβρίου 1996)

Η Επιτροπή παρακολουθεί επισταμένως το φάκελο των ανθρωπίνων δικαιωμάτων και αποδίδει μεγάλη έμφαση στην ανάπτυξη της δημοκρατίας και στην ενίσχυση των δημοκρατικών θεσμών σε όλες τις χώρες.

Η Επιτροπή χαιρετίζει τη διενέργεια των δεύτερων βουλευτικών εκλογών στο Κουβέιτ μετά το τέλος του πολέμου στον Κόλπο, που συνιστά σημαντικό βήμα προς την κατεύθυνση του πλήρους εκδημοκρατισμού της χώρας αλλά εκφράζει την λύπη της για το γεγονός ότι μόνον το 16% του πληθυσμού του Κουβέιτ είχε το δικαίωμα του εκλέγειν και του εκλέγεσθαι. Ειδικότερα, η Επιτροπή έχει δυσαρεστηθεί λόγω του ότι οι γυναίκες και οι πολιτογραφημένοι πολίτες δεν είχαν δικαίωμα ψήφου κατά τις πρόσφατες εκλογές της 7ης Οκτωβρίου 1996, γεγονός που περιορίζει τον βαθμό αντιπροσωπευτικότητας του κοινοβουλίου του Κουβέιτ. Η Επιτροπή ελπίζει ότι όλοι οι πολίτες του Κουβέιτ θα έχουν το δικαίωμα του εκλέγειν και εκλέγεσθαι κατά τη διάρκεια των επόμενων βουλευτικών εκλογών.

Η Επιτροπή έχει αναπτύξει σημαντική δραστηριότητα όσον αφορά την υποστήριξη των γυναικών σε τρίτες χώρες. Η Επιτροπή συμμετείχε ως πλήρες μέλος στην τέταρτη παγκόσμια διάσκεψη για τις γυναίκες που πραγματοποιήθηκε στο Πεκίνο, τον Σεπτέμβριο του 1995, και υποστηρίζει συγκεκριμένα προγράμματα και έργα στο πλαίσιο δράσεων συνέχισης μετά τη διάσκεψη του Πεκίνου, στην περιοχή της Δυτικής Ασίας, συμπεριλαμβανομένων πολλών αραβικών χωρών. Επιπλέον, στο πλαίσιο του προγράμματος για τη Δημοκρατία Meda, έχουν αναληφθεί πολλές δράσεις υπέρ της πλήρους πολιτικής συμμετοχής των γυναικών σε έναν αριθμό τρίτων μεσογειακών χωρών.

Η Ένωση και το Συμβούλιο Συνεργασίας του Κόλπου (ΣΣΚ) επανεβεβαίωσαν επανειλημμένως την απόφασή τους να ενισχύσουν τις σχέσεις τους με την ενδυνάμωση, μεταξύ άλλων, του πολιτικού διαλόγου, συμπεριλαμβανομένων θεμάτων ανθρωπίνων δικαιωμάτων της δημοκρατίας. Στην ανακοίνωσή της για τη βελτίωση των σχέσεων μεταξύ της Ευρωπαϊκής Ένωσης και των χωρών του ΣΣΚ ((COM(95) 541 τελικό. )), η Επιτροπή τόνισε, σχετικά, τη σημασία του πολιτικού διαλόγου «για να καταστεί δυνατό και στις δύο πλευρές να συζητήσουν θέματα ανθρωπίνων δικαιωμάτων και δημοκρατίας που είναι σημαντικά τόσο σε διεθνές επίπεδο όσο και στο επίπεδο των σχέσεων μεταξύ της ΕΕ και του ΣΣΚ».